„ Við höfum trú á þessari rekstrarbreytingu og framhaldið lofar góðu , segir Elías Guðmundsson , fráfarandi framkvæmdastjóri bændamarkaðarins Frú Laugu við Laugalæk . Morgunblaðið greindi frá því fyrir réttum mánuði að rekstur verslunarinnar væri til sölu , að Frú Lauga væri á lausu . Óhætt er að segja að þessi uppfærða hjúskaparstaða Frúarinnar hafi vakið mikla athygli og ekki leið á löngu áður en áhugasamir vonbiðlar fóru að stíga í vænginn við hana . Nú er Frú Lauga gengin út . Rekstur Frú Laugu hefur verið sameinaður Bændum í bænum . Samnefnd verslun hefur verið rekin á Grensásvegi 10 þar sem áhersla hefur verið lögð á sölu lífræns grænmetis og lífrænnar þurrvöru . Þegar er byrjað að flytja Bændur í bænum inn á Laugalæk og á nýju ári fær sameinuð verslun nafnið Frú Lauga og bændurnir . „ Viðskiptavinir hér munu sjá bæði meira og fjölbreyttara vöruúrval í kjölfar sameiningarinnar . Við erum þegar farin að sjá verulega aukningu í viðskiptum og viðskiptavinir hafa tekið vel í þessar breytingar , “ segir Elías .